**Hjelpemiddelformidling**

Formålet med folketrygdloven er å finansiere stønad til hjelpemidler for mennesker som har en varig sykdom eller skade, som gir begrensninger i jobb- eller hverdagsliv. Målet er at mennesker med funksjonsnedsettelser skal kunne fungere godt og være så selvstendig som mulig i situasjoner i dagliglivet, og kunne delta i samfunnet.

Vilkårene for å få stønad er:

* Funksjonsevnen må være nedsatt på grunn av sykdom, skade eller lyte.
* Funksjonsevnen må være vesentlig og varig nedsatt (sykdommen/skaden har vart/forventes å vare i 2 år eller mer). I hvilken grad sykdommen/skaden er vesentlig må vurderes i hvert

enkelt tilfelle, fordi slike utfordringer oppleves forskjellig fra person til person.

* Stønaden må være både nødvendig og hensiktsmessig for å bedre funksjonsevnen. Det vil si at det gis stønad til hjelpemidler som er medisinsk nødvendig for å avhjelpe den enkeltes behov, samt at brukeren må kunne forstå og bruke hjelpemiddelet på en hensiktsmessig måte.

Dagliglivets situasjoner omhandler alle situasjoner som man er i, i løpet av en dag. Dette kan være personlig hygiene, kommunikasjon, stell av hjem og barn, etc. I tillegg omfatter dette situasjoner hvor man har behov for å bli pleid i hjemmet, enten av andre familiemedlemmer eller helsepersonell. Det gis altså hjelpemidler for å bedre arbeidssituasjoner for hjelpepersoner. Dagliglivets situasjoner gjelder også skole og barnehage, samt deltakelse i ideelle organisasjoner (som ikke har økonomisk virksomhet som hovedmål) og politisk arbeid.

Det gis ikke stønader til aktiviteter som faller inn under kategoriene trening, sport, hobby eller rekreasjon. Barn og unge, under 26 år, vil kunne få hjelpemidler som bidrar til trening, stimulering og aktivisering, som bedrer eller opprettholder funksjonsevnen.

Også personer som har problemer i forhold til arbeidslivet kan få stønad til hjelpemidler. Dette kan gis til personer som enten har

* Fått sin evne til å utføre inntektsgivende arbeid varig nedsatt, eller
* Fått sine muligheter til å velge yrke eller arbeidsplass innskrenket.

Stønadene kan ikke bare gis til personer som allerede har falt ut av arbeidslivet og som må ha hjelp til å skaffe seg arbeid, men også til dem som er i arbeid, men som står i fare for å miste det, på grunn av sykdom og skade.

**Bestillerordningen**

Bestillerordningen er en administrativ forenkling av saksbehandling av hjelpemidler som ikke trenger å tilpasses personen som skal ha den spesielt. Dette er hjelpemidler som det går mye av, og som hjelpemiddelsentralen ønsker å levere ut raskt. Disse hjelpemidlene lagerføres på hjelpemiddelsentralene. Det er bare fagfolk som er ansatt i kommunen, og som er godkjent gjennom NAV Hjelpemiddelsentral, som kan rekvirere fra bestillingsordningen. Eksempler på hjelpemidler på bestillerordningen er enkel inne-/uterullator og dusjstoler.

**Herøy kommune har i dag to godkjente bestillere:**

**Bestiller 1: Sissel Eide Knutsen, ergoterapeut**

 **Arbeidsleder, Herøy ASVO**

 **Telefon: 75 05 99 80 (Tast 1 for hjelpemidler, eller spør etter Sissel)**

 **E-post:** **sissel@heroyasvo.no**

Bestiller 2: Rigmor Flæsen, sykepleier

 Spesialsykepleier, Herøy kommune

 Telefon: 75 06 80 36

 E-post: rigmor.flaesen@heroy-no.kommune.no

For brukere som har problemer med å utføre dagliglivets gjøremål, og som har behov for kartlegging av hjelpemiddelbehov, kan Bestiller 1 (Sissel) kontaktes via telefon eller e-post. Man kan også snakke med andre hjelpepersoner, f.eks. hjemmesykepleie eller lege, som kan videreformidle behovet.

**Hvor lang tid tar det?**

Bestiller 1 har 20 % av sin stilling satt av til å arbeide med hjelpemiddelformidling. Etter å ha kontaktet bestiller, vil det bli avtalt ett møte eller hjemmebesøk for å kartlegge behovet for hjelpemidler. I etterkant av dette skrives og sendes søknad om hjelpemidler til NAV Hjelpemiddelsentral.

De fleste søknadene blir avgjort innen en måned, men maksimal behandlingstid er seks måneder. Dersom hjelpemidlene en søker om finnes på lager hos hjelpemiddelsentralen vil det normalt ta ca. to uker fra søknaden er behandlet til hjelpemiddelet ankommer det kommunale lageret i Herøy. Dersom hjelpemiddelet må bestilles fra en leverandør, kan det ta opp til fem uker. For enkelte hjelpemidler gjelder egne saksbehandlings- og leveringstider. Det kommunale hjelpemiddellageret har som mål å levere ut hjelpemidler innen 1 uke etter at de har ankommet lageret.

**Kommunalt hjelpemiddellager**

Ved behov for å låne hjelpemidler over korte perioder, som f.eks. ved beinbrudd, kan man kontakte det kommunale hjelpemiddellageret. Der finnes det en del hjelpemidler som kan være til hjelp når man har kortvarige behov.

Herøy ASVO, Flostadveien 7.

Tlf. 75 05 99 80 (Tast 1 for hjelpemidler, eller spør etter Sissel).